**«Уладар пярсцёнкаў: Дзве вежы»** (англ.: The Lord of the Rings: The Two Towers) — эпічны прыгодніцкі фэнтэзі-фільм 2002 года рэжысёра Пітэра Джэксана. Фільм з’яўляецца экранізацыяй рамана Дж. Р. Р. Толкіна «*Дзве вежы*» (1954) — другога тома трылогіі «*Уладар Пярсцёнкаў*». Прадзюсарамі фільма сталі Бары Осбарн[en], Фрэн Уолш[en] і Пітэр Джэксан. Сцэнарый фільма напісалі Фрэн Уолш[en], Філіпа Боенс, Стывен Сінклер[en] і Пітэр Джэксан. У акцёрскі ансамбль фільма ўвайшлі Элайджа Вуд, Іэн Мак-Келен, Ліў Тайлер, Віга Мортэнсен, Шон Эсцін, Кейт Бланшэт, Джон Рыс-Дэвіс, Бернард Хіл[en], Крыстафер Лі, Білі Бойд[en], Домінік Монаган[en], Арланда Блум, Х’юга Уівінг, Міранда Ота[en], Дэвід Уэнэм[en], Брэд Дурыф[en], Карл Урбан[en], Эндзі Сэркіс[en]. Фільм стаў другой часткай кінатрылогіі «*Уладар пярсцёнкаў*», выйшаўшы праз год пасля першай часткі — «*Братства пярсцёнка*» (2001), і за год да трэцяй часткі — «*Вяртанне караля*» (2003).

Падзеі кінастужкі працягваюць сюжэт «*Братства пярсцёнка*», апавяданне ўяўляе сабой тры паралельныя сюжэтныя лініі. Фрода і Сэм[en] працягваюць сваё падарожжа ў Мордар[en], каб знішчыць Адзіны Пярсцёнак; дарогай яны сустракаюць Голума[en], агідную істоту, якая валодала Пярсцёнкам перад тым, як яго знайшоў Більба; Голум ведае шлях у Мордар, і хобіты бяруць яго правадніком. Арагорн, Легалас і Гімлі, намагаюцца ўратаваць Мэры[en] і Піпіна, аднак церпяць няўдачу; яны сустракаюць уваскрослага Гэндальфа, і той накіроўвае іх узяць удзел у вайне Рохана супраць легіёнаў вераломнага чараўніка Сарумана. Мэры і Піпін уцякаюць з палону оркаў, сустракаюць энта Дрэвабарода[en] і пераконваюць пастыраў лесу пайсці ў бой на Ізенгард, крэпасць Сарумана.

«*Дзве вежы*» фінансаваліся і распаўсюджваліся амерыканскай студыяй «*New Line Cinema*», але цалкам здымаліся і манціраваліся на радзіме рэжысёра ў Новай Зеландыі адначасова з іншымі часткамі трылогіі. Прэм’ера фільма адбылася 5 снежня 2002 года ў Тэатры Зігфельда[en] ў Нью-Ёрку, а сусветны пракат пачаўся 18 снежня 2002 года. Фільм атрымаў прызнанне як сярод крытыкаў, так і сярод гледачоў. Фільм лічыцца важнай вяхай у кінавытворчасці і значнай падзеяй у развіцці жанра фэнтэзі ў кіно. Карціна атрымала пахвалы за рэжысуру, экшан-сцэны, акцёрскую ігру і камп’ютарную графіку (у асаблівасці за працу над вобразам Голума). У першапачатковым пракаце фільм сабраў 936 мільёнаў долараў па ўсім свеце, што зрабіла яго самым касавым фільмам 2002 года і трэцім самым касавым фільмам усіх часоў на момант яго выхаду. Пасля наступных перавыданняў па стане на 2021 год ён сабраў больш за 947 мільёнаў долараў.

«*Дзве вежы*», як і іншыя часткі трылогіі, лічыцца адным з найвялікшых і самых уплывовых фільмаў, сярод калі-небудзь створаных. Фільм атрымаў мноства узнагарод. На 75-й цырымоніі ўручэння прэміі «*Оскар*» ён быў намініраваны на шэсць узнагарод, у тым ліку за найлепшы фільм, але атрымаў толькі дзве ўзнагароды: Найлепшы мантаж гука і Найлепшыя візуальныя эфекты.

Сюжэт
-----

Фрода і Сэм[en] працягваюць шлях у Мордар[en]. Яны блукаюць сярод скалістай мясцовасці і ніяк не могуць знайсці дарогу. Хобіты заўважаюць, што за імі нехта сочыць. Ноччу яны ладзяць засаду і бяруць у палон Голума[en], агідную істоту, якая некалі валодала Пярсцёнкам і цяпер прагне зноў завалодаць «*сваёй каштоўнасцю*». Хобіты не ведаюць, як ім паступіць з Голумам, але выясніўшы, што той ужо бываў у Мордары, на свой страх і рызыку бяруць яго правадніком.

Мэры[en] і Піпін знаходзяцца ў палоне ў ізенгардскіх оркаў урук-хай, якія спяшаюцца даставіць здабычу свайму гаспадару. Да гэтага атраду далучаецца атрад оркаў з Мордара. Два атрады несупынна канфліктуюць, мордарскія оркі хочуць закатаваць палонных, але ізенгардскія супрацьстаяць ім — яны выконваюць загад даставіць хобітаў Саруману ў цэласці. Оркі разбіваюць лагер ля лесу Фангорн, дзе на іх нападаюць вершнікі Рохана. Пакуль ідзе бой, Мэры і Піпін знаходзяць спосаб збегчы. Уцякаючы ад пераследу, яны залазяць на дрэва, якое раптоўна апынаецца жывой істотай — энтам па імені Дрэвабарод[en]. Энт ніколі не сустракаў хобітаў, і каб пераканацца, што яны тыя, за каго сябе выдаюць, ён адносіць іх да Белага чараўніка.

Арагорн, Легалас і Гімлі пераследуюць атрад урук-хай, каб уратаваць Мэры і Піпіна. Дарогай яны сутыкаюцца з вершнікамі Рохана на чале з Эамерам. Военачальнік расказвае падарожнікам, што ён і яго людзі былі выгнаны каралём Рохана Тэадэнам, які зараз знаходзіцца пад уплывам Сарумана і яго прыслужніка Грымы Чарвявуста[en]. Эамер паведамляе, што атрад оркаў з палоннымі хобітамі быў знішчаны. Ён дае пераследнікам коней і паказвае, дзе было месца бітвы. Героі ўжо гатовы паддацца адчаю, але Арагорн заўважае сляды хобітаў, якія вядуць прэч ад поля бою, у лясны гушчар. Падарожнікі ідуць па следзе і раптам сустракаюць Белага чараўніка. Яны думаць, што трапілі ў пастку Сарумана, аднак незнаёмцам аказваецца Гэндальф, які перамог Балрага і памёр сам, але быў «*адпраўлены назад*», каб выканаць сваю місію. Цяпер ён носіць светлае адзенне і завецца Гэндальф Белы. Чараўнік супакойвае сяброў, паведамляючы, што хобіты зараз у бяспецы з энтамі, і героі адпраўляюцца ў сталіцу Рохана, Эдарас. Гэндальфу ўдаецца вызваліць Тэадэна з-пад чараў Сарумана, і акрыялы кароль выганяе свайго дарадцу Чарвявуста, чыімі рукамі Саруман маніпуляваў правіцелем. Даведаўшыся пра жахі, што чынілі оркі з яго народам, пакуль ён быў пад чарамі, кароль вырашае ўступіць у вайну. Ён не прыслухоўваецца да парады Гэндальфа ўступіць у прамы бой, і адпраўляе народ у Хельмаву Падзь, умацаваную крэпасць, з якой аднак няма куды адступаць. Сам Гэндальф адпраўляецца на пошукі Эамера і яго конніцы. Перад ад’ездам чараўнік просіць Арагорна быць побач з Тэадэнам і не губляць надзею, паколькі ён вернецца з дапамогай на ўсходзе пятага дня. Тым часам Чарвявуст прыбывае ў Ізенгард і паведамляе Саруману пра планы Тэадэна. Чараўнік пасылае наперахоп атрад оркаў вярхом на варгах. Абараняючы людзей, роханскія воіны знішчаюць варожы атрад, але падчас бітвы многія гінуць. Да ахвяраў прылічваюць і Арагорна, які ўпаў з абрыва.

Эльранд бачыць відзенне будучыні, дзе Арагорн стаў каралём Гондара і праз нейкі час памёр ад старасці, а аўдавелая Арвен бадзяецца па закінутых лясах Лорыэна. Ён пераказвае бачанае дачцэ і пераконвае яе пакінуць свайго каханага і назаўсёды адправіцца за мора разам з іншымі эльфамі. Адправіўшы Арвен у гавані, ён звязваецца з Галадрыэллю, непакоячыся, што без іх дапамогі людзі не выстаяць.

Роханцы дабіраюцца да Хельмавай Падзі, і Чарвявуст кажа Саруману, што цяпер яму спатрэбяцца тысячы воінаў, каб узяць такую крэпасць. Тады чараўнік выводзіць свайго прыслужніка на балкон вежы і дэманструе яму дзесяцітысячнае войска урук-хай. Ён гаворыць прамову і адпраўляе іх на штурм крэпасці. Выхад войскаў трапляе на вочы Мэры і Піпіну, і яны пераконваюць Дрэвабарода сабраць раду энтаў і ўступіць у вайну з Саруманам. Дрэвабарод прыслухоўваецца да слоў хобітаў і склікае сваіх сабратоў, але энты вырашаюць, што вайна — гэта не іх справа.

Тым часам рака выносіць Арагорна на водмель, дзе яго знаходзіць ягоны конь. Прыйшоўшы ў сябе, Арагорн адпраўляецца ў Хельмаву Падзь і па дарозе заўважае войска Сарумана. Дабраўшыся да крэпасці, ён абвяшчае, што на іх насоўваецца дзесяцітысячнае войска, і заклікае Тэадэна прасіць дапамогі ў Гондара — запаліць сігнальныя агні, аднак кароль стаіць на тым, што дапамогі чакаць няма адкуль, бо ранейшыя саюзы ўжо даўно аджылі сваё. У Хельмавай Падзі ўзбройваюцца ўсе, хто можа насіць зброю — ад падлеткаў да старых. Калі людзі ужо гатовы паддацца паніцы, да крэпасці падыходзіць шматлікі эльфійскі атрад на чале з Хальдзірам з Лорыэна, якога паслаў Эльранд у даніну павагі мінулым саюзам людзей і эльфаў. Уначы пад праліўным дажджом да крэпасці падыходзіць армія Сарумана. Урук-хай не спяшаюцца са штурмам, але нехта з роханскіх лучнікаў выпадкова выпускае стралу і забівае аднаго з оркаў; раз’юшаныя оркі кідаюцца ў атаку. Урук-хай падцягваюць лесвіцы і ўрываюцца на сцены, падносяць таран і спрабуюць выламаць брамы. Пакуль паўсюль кіпіць бой, оркі непрыкметна гатуюць таемную зброю Сарумана — закладваюць выбухоўку ў сцёкавую адтуліну ў сцяне. Нягледзячы на адчайныя спробы абаронцаў крэпасці спыніць іх, оркі завяршаюць падрыхтоўку і орк-смяротнік узрывае сцяну, адкрываючы праход асноўным сілам Сарумана. Абаронцы адыходзяць у цытадэль. Не маючы больш ніякіх рэзерваў, Тэадэн і яго набліжаныя ідуць на адчайную конную вылазку, топчучы і секучы оркаў, што трапляюцца на дарозе. Калі надзеі на перамогу ўжо не застаецца, на дапамогу прыходзіць конніца роханцаў пад кіраўніцтвам Эамера і Гэндальфа. Оркі рыхтуюцца даць адпор і ім, але над полем бою ўзыходзіць сонечнае святло і асляпляе іх. Коннікі Эамера змятаюць іх строй.

Дрэвабарод прапануе аднесці Мэры і Піпіна да заходняй мяжы лесу, каб адтуль хобіты маглі адправіцца дадому, у Шыр. Аднак Піпін просіць энта даставіць іх да Ізенгарда, дзе яны змогуць неўпрыкмет прабрацца міма крэпасці і адправіцца ў родныя краі, абмінуўшы пераход праз горы. Хітрасць Піпіна ўдаецца, убачыўшы, як страшэнна пасечаны і папалены лес вакол Ізенгарда, Дрэвабарод прыходзіць у шаленства і трубіць збор энтаў. Войска пастыраў лесу штурмуе крэпасць. Сустрэўшы адпор ворага, энты вырашаюць зруйнаваць плаціну, і струмені вады змываюць оркаў і затапляюць шахты Сарумана.

Здзейсніўшы нялёгкі пераход праз пусткі і балоты, Голум выводзіць Фрода і Сэма да Брамаў Мордара, аднак праход апынаецца добра ахоўваемым. Фрода памятае пра свой абавязак увайсці ў Чорную Краіну любым коштам і, не бачачы іншага шляху, збіраецца проста ісці да Брамаў. Голум моцна палохаецца, што «*яго каштоўнасць*» трапіць у рукі Саўрана, і ўмаляе Фрода не рабіць гэтага. Ён кажа, што ведае іншы, патаемны шлях, дзе ёсць шанец прайсці незаўважанымі, і хобіты згаджаюцца ісці за ім. Шлях вядзе праз Ітыліен, тэрыторыю Гондара. Голума не пакідае жаданне завалодаць «*каштоўнасцю*», але ён старанна заглушае ў сабе цёмны бок і пачынае па добрай волі дапамагаць хобітам. Аднаго разу ён упалёўвае пару трусаў, каб услужыць ім. На прывале падарожнікі заўважаюць атрад харадрымаў, які ідзе ў Чорную Краіну, каб уліцца ў мордарскае войска. Раптам з засады на іх нападаюць следапыты Гондара. Яны знішчаюць варожы атрад і ловяць Фрода і Сэма, якіх памылкова прымаюць за оркаў. Кіраўнік атрада Фарамір спрабуе даведацца мэту хобітаў, але тыя адказваюць асцярожна, апавядаючы толькі пра Брацтва і іх паход, але замаўчваючы пра Пярсцёнак. Фарамір, у сваю чаргу, агаломшвае хобітаў навінай пра смерць Бораміра, які апынаецца яго родным братам. Ноччу людзі Фараміра знаходзяць Голума ля забароненага возера, побач з якім у атрада размешчана таемнае прыстанішча. Пры дапамозе Фрода Голума ловяць і той, адчуваючы сябе здраджаным, сярод бясконцых мармытанняў згадвае «*сваю каштоўнасць*». Фарамір выяўляе, што Фрода нясе той самы Адзіны Пярсцёнак са старадаўніх паданняў. Яму паведамляюць, што былую сталіцу Гондара Асгіліят атакуюць оркі. Нягледзячы на мальбы хобітаў, якія просяць адпусціць іх і дазволіць працягнуць выконваць сваю місію, Фарамір адпраўляецца ў Гондар, беручы хобітаў з сабой.

Прыбыўшы ў Асгіліят, Фарамір вырашае адправіць хобітаў і Пярсцёнак да свайго бацькі, намесніка Гондара Дэнэтара, спадзеючыся, што Пярсцёнак дапаможа выратаваць Гондар. Аднак Сэм адкрывае Фараміру, што Борамір меў такія ж думкі, паддаўшыся ўплыву Пярсцёнка, ён спрабаваў адабраць яго ў Фрода і загінуў. Раптам горад атакуе Чорны Вершнік на крылатай пачвары. Фрода губляе сувязь з рэальнасцю, ён выходзіць на адчыненую пляцоўку прама перад назгулам і спрабуе надзець Пярсцёнак, але Сэм спыняе яго. Фарамір пускае стралу ў крылатае стварэнне, змушаючы назгула адступіць. Фрода з мячом накідваецца на Сэма, але ў апошні момант прыходзіць у сябе, ён прызнаецца, што Пярсцёнак захоплівае яго розум. Сэм пераконвае Фрода працягнуць барацьбу са злом і працягнуць свой шлях, на што Фарамір цяпер ужо дае дабро.

Гэндальф са сваімі паплечнікамі глядзіць у бок Мордара і кажа, што вырашальная бітва за Міжзем’е яшчэ наперадзе, і ўся надзея на Фрода і Сэма, якія ідуць недзе ў глушы. У гэты ж самы час хобіты ідуць у Мордор і ўяўляюць, як яны патрапяць у легенды. Голум, размаўляючы сам з сабой, вінаваціць Фрода ў здрадзе і вырашае адвесці хобітаў да павучыхі Шэлаб[en], а калі тая іх заб’е, забраць « *сваю каштоўнасць*» сабе, гэтае рашэнне прымірае абодва бакі яго асобы. Голум вядзе Фрода і Сэма да перавала Кірыт Унгал, дзе іх чакае смяротная пастка.

Акцёрскі склад
--------------

|  |  |
| --- | --- |
|    Элайджа Вуд    | –   *Фрода Бэгінс* |
|    Іэн Мак-Келен    | –   *Гэндальф* |
|    Віга Мортэнсен    | –   *Арагорн* |
|    Шон Эсцін    | –   *Сэмуайз Гэмджы[en]* |
|    Эндзі Сэркіс[en]    | –   *Голум[en]* |
|    Білі Бойд[en]    | –   *Перэгрын Тук* |
|    Домінік Монаган[en]    | –   *Мэрыядок Брэндзібак[en]* |
|    Джон Рыс-Дэвіс    | –   *Гімлі* / голас Дрэвабарода[en] |
|    Арланда Блум    | –   *Легалас* |
|    Бернард Хіл[en]    | –   *Тэадэн* |
|    Крыстафер Лі    | –   *Саруман* |
|    Х’юга Уівінг    | –   *Эльранд* |
|    Міранда Ота[en]    | –   *Эавін* |
|    Дэвід Уэнэм[en]    | –   *Фарамір* |
|    Брэд Дурыф[en]    | –   *Грыма Чарвявуст[en]* |
|    Карл Урбан[en]    | –   *Эамер* |
|    Ліў Тайлер    | –   *Арвен* |
|    Кейт Бланшэт    | –   *Галадрыэль* |

Саўндтрэк
---------

Асноўны артыкул: **Уладар пярсцёнкаў: Дзве вежы (саўндтрэк)**
Музычнае суправаджэнне да фільма «*Уладар пярсцёнкаў: Дзве вежы*» напісаў кампазітар Говард Шор.

Узнагароды
----------

Паводле рэсурса «*Internet Movie Database*» фільм быў адзначаны 126 кінаўзнагародамі і яшчэ 138 намінацыямі. Сярод найбольш значных узнагарод:

* 5 прэмій «Сатурн» (з 12 намінацый)
* 3 прэміі «BAFTA» (з 11 намінацый)
* 2 прэміі «Оскар» (з 6 намінацый)
* 2 намінацыі на прэмію «Залаты глобус»

Зноскі
------

1. 1 2 3 4 5 6 7 8 9 10 11 12 13 14   Праверана 6 ліпеня 2016.
2. 1 2 3   Праверана 6 ліпеня 2016.
3. ↑   Праверана 6 ліпеня 2016.
4. ↑   Праверана 6 ліпеня 2016.
5. ↑   Праверана 6 ліпеня 2016.
6. 1 2 3 4 5 6 7 8 9 10 11 12 13 14 15 16 17 18 19 20   Праверана 6 ліпеня 2016.
7. 1 2 3 4 5 6 7 8 9 10 11   Праверана 6 ліпеня 2016.
8. 1 2 3   Праверана 6 ліпеня 2016.
9. 1 2 3 4 5 6  Česko-Slovenská filmová databáze — 2001.<a href='https://wikidata.org/wiki/Track:Q3561957'></a>
10. ↑   Праверана 6 ліпеня 2016.
11. ↑   Праверана 8 лютага 2024.
12. ↑   Праверана 8 лютага 2024.
13. ↑   Праверана 8 лютага 2024.
14. 1 2   Праверана 15 лютага 2024.
15. ↑  выгрузка даных Freebase — Google.<a href='https://wikidata.org/wiki/Track:Q95'></a><a href='https://wikidata.org/wiki/Track:Q648625'></a><a href='https://wikidata.org/wiki/Track:Q15241312'></a><a href='https://wikidata.org/wiki/Track:Q1453477'></a>
16. ↑  Internet Movie Database — 1990. Праверана 14 красавіка 2017.<a href='https://wikidata.org/wiki/Track:Q37312'></a>
17. ↑   Праверана 6 лютага 2024.
18. ↑  The Lord of the Rings: The Two Towers (2002) — IMDb (англ.).  Сайт «*Internet Movie Database*». Праверана 8 красавіка 2022.
19. ↑  The Lord of the Rings: The Two Towers — Awards (англ.).  Сайт «*Internet Movie Database*». Праверана 8 красавіка 2022.

Спасылкі
--------

* Уладар пярсцёнкаў: Дзве вежы на сайце «Internet Movie Database» (англ.)

|  |  |
| --- | --- |
| ⚙️   Тэматычныя сайты | AllMovie · AlloCiné · Box Office Mojo · Česko-Slovenská filmová databáze · FilmAffinity · Internet Movie Database · Metacritic · Rotten Tomatoes · The American Film Institute Catalog of Motion Pictures |
| Слоўнікі і энцыклапедыі | Ларуса · Britannica (онлайн) |
| 

| Нарматыўны кантроль |
| --- |
| BNE: XX5130976 · GND: 4709499-0 · LCCN: nr2002042474 · NKC: unn2006375060 · SUDOC: 078617715 · VIAF: 316752098 |

 |

| Раман Дж. Р. Р. Толкіна «Уладар пярсцёнкаў» |
| --- |
| Брацтва Пярсцёнка • Дзве вежы • Вяртанне караля • *Сільмарыліян* |
| Экранізацыі | 
*Кінатрылогія Пітэра Джэксана*
(Брацтва пярсцёнка •
Дзве вежы •
Вяртанне караля) •
*Мультфільмы*
(Уладар пярсцёнкаў •
Вяртанне Караля) •
*Фанацкія фільмы*
(Паляванне на Голума •
Нараджэнне надзеі)
 |
| Саўндтрэкі | 
Брацтва пярсцёнка •
Дзве вежы •
Вяртанне караля
 |
| Персанажы | 
Більба •
Фрода •
Сэм •
Мэры •
Піпін •
Гэндальф •
Радагаст •
Эльранд •
Галадрыэль •
Арагорн •
Арвен •
Тэадэн •
Эавін •
Эамер •
Грыма •
Фарамір •
Дэнетар II •
Легалас •
Гімлі •
Борамір •
Келебарн •
Дрэвабарод •
Том Бамбадзіл •
Залацінка •
Саўран •
Саруман •
Назгулы
(Кароль-чарадзей) •
Голас Саўрана •
Голум •
Шэлаб
 |
| Артэфакты | 
Пярсцёнкі ўлады
(Пярсцёнак Усеўладдзя) •
Паланціры •
Люстэрка Галадрыэль •
Атэлас
 |
| Тэрыторыі | 
Аман •
Арнар
(Артэдайн •
Рудаўр •
Кардалан) •
Ангмар •
Шыр
(Бакленд) •
Стары лес •
Прыгор'е •
Рывендэл •
Морыя •
Лорыэн •
Ліхалессе •
Эрэбор •
Жалезныя Узгоркі •
Ізенгард
(Ортханк) •
Дунланд •
Рохан •
Фангарн •
Гондар •
Мордар •
Харад •
Кханд •
Рун
 |
| Расы | 
Людзі
(Эдайн •
Рахірым •
Дунландцы •
Істэрлінгі •
Харадрым) •
Хобіты •
Гномы •
Эльфы •
Паўэльфы •
Энты •
Оркі •
Тролі
 |

| ⛭Фільмы Пітэра Джэксана |
| --- |
| 1980-я | 
* *У благім гусце* (1987)
* *Пазнаёмцеся з Фібламі* (1989)

 |
| 1990-я | 
* *Жывая мярцвячына* (1992)
* *Нябесныя стварэнні* (1994)
* *Забытае срэбра* (1995)
* *Страшыдлы* (1996)

 |
| 2000-я | 
* ***Трылогія «Уладар пярсцёнкаў»***
	+ *Брацтва пярсцёнка* (2001)
	+ *Дзве вежы* (2002)
	+ *Вяртанне караля* (2003)
* *Кінг-Конг* (2005)
* *Мілыя косці* (2009)

 |
| 2010-я | 
* ***Трылогія «Хобіт»***
	+ *Нечаканая вандроўка* (2012)
	+ *Пустка Смаўга* (2013)
	+ *Бітва пяці войскаў* (2014)

 |

| ⛭Прэмія «Оскар» за найлепшыя візуальныя эфекты |
| --- |
| 1971—1979 | 
* Булавешка і венік (1971)
* Прыгода «Пасейдона» (1972)
* Землетрасенне (1974)
* Гіндэнбург (1975)
* Кінг-Конг + Уцёкі Логана (1976)
* Зорныя войны. Эпізод IV: Новая надзея (1977)
* Супермен (1978)
* Чужы (1979)

 |
| 1980—1989 | 
* Зорныя войны. Эпізод V: Імперыя наносіць удар у адказ (1980)
* Шукальнікі страчанага каўчэга (1981)
* Іншапланецянін (1982)
* Зорныя войны. Эпізод VI: Вяртанне джэдая (1983)
* Індыяна Джонс і храм лёсу (1984)
* Кокан (1985)
* Чужыя (1986)
* Унутраны космас (1987)
* Хто падставіў труса Роджэра (1988)
* Бездань (1989)

 |
| 1990—1999 | 
* Поўны ўспамін (1990)
* Тэрмінатар 2: Судны дзень (1991)
* Смерць ёй да твару (1992)
* Парк юрскага перыяду (1993)
* Форэст Гамп (1994)
* Бэйб: Чацвераногі малыш (1995)
* Дзень незалежнасці (1996)
* Тытанік (1997)
* Куды прыводзяць мары (1998)
* Матрыца (1999)

 |
| 2000—2009 | 
* Гладыятар (2000)
* Уладар пярсцёнкаў: Брацтва пярсцёнка (2001)
* Уладар пярсцёнкаў: Дзве вежы (2002)
* Уладар пярсцёнкаў: Вяртанне караля (2003)
* Чалавек-павук 2 (2004)
* Кінг-Конг (2005)
* Піраты Карыбскага мора: Куфар мерцвяка (2006)
* Залаты компас (2007)
* Загадкавая гісторыя Бенджаміна Батана (2008)
* Аватар (2009)

 |
| 2010—2019 | 
* Пачатак (2010)
* Захавальнік часу (2011)
* Жыццё Пі (2012)
* Гравітацыя (2013)
* Інтэрстэлар (2014)
* З машыны (2015)
* Кніга джунгляў (2016)
* Бягун па лязе 2049 (2017)
* Першы чалавек (2018)
* 1917 (2019)

 |
| 2020—2029 | 
* Тэнэт (2020)
* Дзюна (2021)
* Аватар: Шлях вады (2022)

 |

| ⛭Прэмія «Сатурн» за найлепшы фэнтэзі-фільм |
| --- |
| 1975—2000 | 
* Залатое падарожжа Сіндбада (1975)
* Док Сэвідж: Чалавек з бронзы (1976)
* Гаспары (1977)
* О Божа! (1978)
* Нябёсы могуць пачакаць (1979)
* Мапеты (1980)
* Недзе ў часе (1981)
* Шукальнікі страчанага каўчэга (1982)
* Цёмны крышталь (1983)
* Менавіта так зло і прыходзіць (1984)
* Паляўнічыя за прывідамі (1985)
* Лэдзі-ястраб (1986)
* Хлопчык, які ўмеў лётаць (1987)
* Прынцэса-нявеста (1988)
* Хто падставіў труса Роджэра (1990)
* Прывід (1991)
* Эдвард Рукі-нажніцы (1992)
* Аладзін (1993)
* Жах перад Раством (1994)
* Форэст Гамп (1995)
* Бэйб (1996)
* Сэрца цмока (1997)
* Осцін Паўэрс: Чалавек-загадка міжнароднага маштабу (1998)
* Шоу Трумана (1999)
* Быць Джонам Малкавічам (2000)

 |
| 2001—2025 | 
* Радыёхваля (2001)
* Уладар пярсцёнкаў: Брацтва пярсцёнка (2002)
* Уладар пярсцёнкаў: Дзве вежы (2003)
* Уладар пярсцёнкаў: Вяртанне караля (2004)
* Чалавек-павук 2 (2005)
* Бэтмэн: Пачатак (2006)
* Вяртанне Супермэна (2007)
* Зачараваная (2008)
* Загадкавая гісторыя Бенджаміна Батана (2009)
* Захавальнікі (2010)
* Аліса ў Цудазем’і (2011)
* Гары Потэр і Рэліквіі Смерці. Частка 2 (2012)
* Жыццё Пі (2013)
* Яна (2014)
* Хобіт: Бітва пяці войскаў (2015)
* Папялушка (2016)
* Кніга джунгляў (2017)
* Форма вады (2018)
* Гісторыя цацак 4 (2019)
* Аднойчы ў Галівудзе (2021)
* Усё ўсюды і адразу (2022)

 |
| Прэмія «Сатурн» |